Klagte oor OBK se ‘rassistiese’ reaksie op Absa-hoofArrie Rautenbach is verlede week as die nuwe hoof van Absa aangewys. (Foto: LinkedIn) Die stof rakende die aanstelling van Arrie Rautenbach, ŉ ervare bankier – en ŉ wit man – wat verlede week as die nuwe hoof van Absa aangestel is, wil net nie gaan lê nie. Die Openbare Beleggingskorporasie (OBK) besit 5,41% van die bank se aandele en het te velde getrek teen Rautenbach se aanstelling. Die OBK het Absa daarvan beskuldig dat hy ŉ transformasiegeleentheid deur sy vingers laat glip het. Die DA het die OBK se kritiek as ŉ “rassistiese aanval” bestempel en gaan nou ŉ klagte daaroor by die Menseregtekommissie indien. “Die OBK het verlede week daarop gesinspeel dat Rautenbach ongeskik is om die uitvoerende hoof van Absa te wees; nie weens ŉ gebrek aan kundigheid en kwalifikasies nie, maar omdat hy wit is,” sê Cilliers Brink, DA-woordvoerder. “Die verklaring is rassisties en die uitstuur daarvan ŉ misbruik van openbare mag. Die MRK-klagte is ŉ poging om die OBK en sy bestuur tot verantwoording te roep.” Cilliers sê die DA verwerp die kategorisering van mense op grond van hul ras en die misbruik van mag wanneer sulke kategorisering gebruik word om sekere regte en verpligtinge te bepaal. Die party sê hy glo die ongeregtighede van die verlede kan reggestel word, sonder om raskategorisering uit die apartheidsera te gebruik. “As Suid-Afrika ŉ vaardige staat wil bou en hoë vlakke van ekonomiese groei wil bereik, moet die beleid om posisies in openbare en private instellings op grond van ras en ander onveranderlikes uit te hou, laat vaar word.” Cilliers sê hoewel talle bestaande wetgewing gegrond is op die ANC se rasgedrewe nasionale agenda, het die OBK se optrede selfs verder gegaan. “Die OBK is ŉ staatsinstelling, en nie ŉ subkomitee van die ANC nie. Hy moet dienooreenkomstig optree.” Rautenbach het jare lange ondervinding by die bankreus en was onder meer vantevore die groep se hoofrisikobeampte en besturende direkteur van onderskeidelik die kaart- en verspreidingsafdeling. Absa het die aanstelling verdedig en luidens berigte in antwoord op die kritiek aangevoer Rautenbach se bewese geskiedenis by die maatskappy het hom die gepaste kandidaat vir die pos gemaak.